Professori, taloustieteen nobelisti Bengt Holmströmin mukaan Suomessa on uudistettava talouden rakenteita, jotta Suomi saataisi kuntoon.

Bengt Holmström sanoo, että Suomi tarvitsee laajan rakenteellisen uudistuksen.

Holmströmin mukaan liika läpinäkyvyys päätöksenteossa ei ole hyvästä.

Nobelistit presidentti Martti Ahtisaari ja professori Bengt Holmström keskustelivat demokratiasta Louise ja Göran Ehrnroothin säätiön tilaisuudessa tiistaina Helsingissä.

Professori, nobelisti Bengt Holmströmin mukaan liian läpinäkyvä päätöksenteko ei ole hyväksi. NINA LEINONEN

Sekä Suomi että Ruotsi toipuivat 1990-luvun lamasta mutta eri konstein. Suomi tukeutui nousussaan Nokiaan, Ruotsi teki laajoja rakenteellisia uudistuksia.

- Työmarkkinat ennen kaikkea. Ja tapa jolla muutokset tehtiin, kokonaisvaltaisesti, taloustieteen nobelisti Bengt Holmström totesi.

- Vain koulutuksesta ei leikattu, hän totesi ja peräänkuuluttaa nyt Suomeen vastaavanlaista rakenteellista muutosta.

Suomi luotti Nokiaan niin lujasti, että rakenteelliset ongelmat hautautuivat nousukiidon alle.

Yhtenä keinona nousuun Holmström mainitsee tasokkaan koulutuksen ja osaamistason nostamisen.

Likaista peliä

Holmströmin mukaan peli on tullut Suomessa likaisemmaksi ja lyhytnäköisemmäksi kuin aiemmin.

- Läpinäkyvyyden palvontaa. Jos et ole läpinäkyvä, olet roisto, hän arvioi.

Holmström avaa näkemystään toteamalla, että kun asia on valmis, voi se olla läpinäkyvä, mutta ei kesken prosessia.

Hän kritisoi sekä mediaa että sosiaalista mediaa liiallisesta kiireestä.

- Kriisi ei olisi tämännäköinen ilman somea.

Pakotteet eivät pure

Maailmantilanteeseen nobelistit Ahtisaari ja Holmström suhtautuvat huolestuneina. Etenkin Yhdysvaltojen ja Pohjois-Korean nokittelu huolestuttavat.

- Tärkeintä olisi, ettei tämä vaan johda sotaan. Täytyy koettaa näitä pieniä positiivisia avauksia käyttää hyväksi, Ahtisaari totesi.

Holmströmin mukaan pakotteet vuotavat aina.

- Onhan se positiivista, että Venäjä, Kiina ja USA ovat olleet samaa mieltä pakotteista, hän totesi viitaten Pohjois-Koreaan.

Sen sijaan Venäjä-pakotteet ovat olleet vaikutuksiltaan erittäin vaatimattomia.

- Olen hieman skeptinen niiden suhteen. En usko niiden tehokkuuteen, mutta jotain piti tehdä, Holmström sanoi viitaten Krimiin.